Uznesenie Krajského súdu Bratislava sp. zn. 8Sa/109/2020 z 30. 3. 2021
Uznesenie Krajského súdu Bratislava z 30. marca 2021, sp. zn. 8Sa/109/2020, ECLI:SK:KSBA:2021:1020201574.1
Súd: Krajský súd Bratislava
Spisová značka: 8Sa/109/2020
ECLI: ECLI:SK:KSBA:2021:1020201574.1
Dátum vydania: 30. 3. 2021
Forma: Uznesenie
Text rozhodnutia
Súd: Krajský súd Bratislava Spisová značka: 8Sa/109/2020 Identifikačné číslo súdneho spisu: 1020201574 Dátum vydania rozhodnutia: 31. 03. 2021 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2021:1020201574.1 Uznesenie Krajský súd v Bratislave v právnej veci žalobcu: L. P., nar. XX.XX.XXXX, bytom R. XX, XXX XX R. U. proti žalovanej: Sociálna poisťovňa, ústredie, ul. 29. augusta č. 8-10, Bratislava, o preskúmanie zákonnosti rozhodnutia č. XXX XXX XXXX X zo dňa 17. septembra 2020, takto r o z h o d o l : Krajský súd v Bratislave p o s t u p u j e vec vedenú pod sp. zn. 8Sa/109/2020 miestne príslušnému Krajskému súdu v Nitre. o d ô v o d n e n i e : 1. Dňa 11.11.2020 bola Krajskému súdu v Bratislave, ako správnemu súdu, doručená žaloba, v ktorej žalobca navrhol, aby súd zrušil rozhodnutie Generálneho riaditeľa Sociálnej poisťovne č. XXX XXX XXXX X zo dňa 17.09.2020 a rozhodnutie Sociálnej poisťovne, ústredie č. XXX XXX XXXX X zo dňa 10.03.2020 a 22.04.2020 a vec jej vrátil na ďalšie konanie. Súčasne žiadal, aby žalovanú v súlade so zák.č. 461/2003 Z.z. v znení zák. č. 105/2019 Z.z. zaviazal určiť mu sumu starobného dôchodku ku dňu prvého nároku na výplatu dôchodku sumou dôchodku vyplácaného z Českej republiky, na základe dokladov Českej správy sociálního zabezpečení Praha, Křížová 25, 225 08 Praha 5, vydaných a právoplatných ku dňu prvého nároku na výplatu dôchodku, to je ku dňu 01. januára 2020. Doklady vydané Českou správou sociálního zabezpečení, Praha, v ktorých oznamuje valorizáciu starobného dôchodku vyplácaného z Českej republiky po tomto termíne zákon pre takýto výpočet nepripúšťa. 2. Podľa § 6 ods. 1 zákona č. 162/2015 Z. z. Správny súdny poriadok (ďalej aj „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Podľa § 18 ods. 3 prvá veta SSP, ak správny súd, ktorému bola vec postúpená správnym súdom tej istej inštancie, nesúhlasí so svojou miestnou príslušnosťou alebo kauzálnou príslušnosťou, predloží vec na rozhodnutie najvyššiemu súdu. Rozhodnutím najvyššieho súdu sú nižšie správne súdy viazané. 9. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). 10. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 11. Skôr ako Krajský súd v Bratislave pristúpil k meritórnemu preskúmaniu veci, skúmal svoju miestnu príslušnosť na konanie. Podľa ust. § 13 ods. 3 SSP, je na konanie o správnej žalobe v sociálnych veciach miestne príslušný krajský súd, v obvode ktorého má žalobca adresu trvalého pobytu, resp. v obvode ktorého sa zdržuje. 12. Obec R. U., v ktorom sa podľa žaloby nachádza adresa trvalého pobytu žalobcu, je podľa ust. § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, okresom podľa ust. § 2 ods. 14 v spojení s § 3 ods. 4 písm. c/ zákona č. 371/2004 Z. z. o sídlach a obvodoch súdov SR patriacim do územnej pôsobnosti Okresného súdu Levice, ktorého obvod prislúcha do územnej pôsobnosti Krajského súdu v Nitre. 13. Na konanie je v zmysle uvedeného, vecne a miestne príslušným súdom, Krajský súd v Nitre. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2021:1020201574.1 (dáta aktuálne k 12. 11. 2026). Záväzné je znenie zverejnené súdom.




